Ιωάννης Κουτσογιάννης

Ο Ιωάννης Κουτσογιάννης (23 Δεκεμβρίου 1933) είναι Έλληνας στρατιωτικός και πολιτικός, επίτιμος αντιστράτηγος του Στρατού Ξηράς. Υπήρξε ένας από τους αξιωματικούς του ΑΣΠΙΔΑ, ενώ μεταπολιτευτικά διατέλεσε βουλευτής Αργολίδας του ΠΑΣΟΚ, πρόεδρος της Κοινοβουλευτικής Επιτροπής Εθνικής Άμυνας και υφυπουργός Μεταφορών και Επικοινωνιών στην κυβέρνηση του Ανδρέα Παπανδρέου.

Βιογραφικά στοιχεία
Γεννήθηκε το Δεκέμβριο του 1933 στο Άργος. Σπούδασε στη Στρατιωτική Σχολή Ευελπίδων (ΣΣΕ), από την οποία αποφοίτησε  το 1954 ως ανθυπολοχαγός του Πυροβολικού. Συμπλήρωσε τις σπουδές του στη Σχολή Αεροπορίας Στρατού, τη Σχολή Πυροβολικού, τη Σχολή Τοπογράφων και τη Νομική Σχολή του Αριστοτελείου Πανεπιστημίου Θεσσαλονίκης.https://www.biblionet.gr/προσωπο?personid=67176

Υπηρέτησε στην Κύπρο ως λοχαγός - εθελοντής (1965 - 1966). Μετά την επιβολή της χούντας αποτάχθηκε από το Στρατό, συνελήφθη, κρατήθηκε στο ΕΑΤ/ΕΣΑ, βασανίσθηκε και εκτοπίστηκε για ένα χρόνο στη Μακρακώμη Φθιώτιδας.

Το 1974 υπήρξε ιδρυτικό στέλεχος του ΠΑΣΟΚ και μέλος της πρώτης του Κεντρικής Επιτροπής, αλλά το 1975 επανήλθε στο στράτευμα ως αξιωματικός του Πυροβολικού, για να παραιτηθεί το 1981, οπότε εκλέχθηκε βουλευτής Αργολίδας του ΠΑΣΟΚ. Επανεκλέχθηκε το 1985. Ήταν στενός φίλος με πολλούς από τους αξιωματικούς του ΑΣΠΙΔΑ και κυρίως με τους Τάκη Παπαγεωργόπουλο (ο οποίος επίσης εκλέχθηκε βουλευτής του ΠΑΣΟΚ) και Θεοφάνη Τόμπρα (διοικητής του ΟΤΕ μετά το 1981), με τους οποίους είχε σχηματίσει μια άτυπη ομάδα η οποία επηρέασε πολλές προαγωγές και μεταθέσεις αξιωματικών μετά το 1981.Συνέντευξη Τάκη Παπαγεωργόπουλου στον Αντώνη Κακαρά, στο: Αντώνης Κακαράς, Οι επαγγελματίες στρατιωτικοί υπό αυταρχικά καθεστώτα (αξιωματικοί και υπαξιωματικοί του πολεμικού ναυτικού και η στάση τους υπό το καθεστώς - δικτατορία 1967-1974), Αθήνα 2004, Πάντειο Πανεπιστήμιο

Στη Βουλή διετέλεσε πρόεδρος της Κοινοβουλευτικής Επιτροπής Εθνικής Άμυνας (1981 - 1985) και μέλος της πολύκροτης Επιτροπής για τον «φάκελο της Κύπρου» (1986 - 1988), στην οποία, με πρωτοβουλία των βουλευτών του ΠΑΣΟΚ, προσήλθαν με χειροπέδες να καταθέσουν και οι χουντικοί αξιωματικοί που ήταν έγκλειστοι στον Κορυδαλλό. Ο Κουτσογιάννης, κατά τις εργασίες της Εξεταστικής Επιτροπής, ανέκρινε σε έντονο ύφος πολλούς από τους μάρτυρες, κυρίως τους πραξικοπηματίες,ΤΟΜΟΣ Γ΄ Πρακτικά Συνεδριάσεων Φάκελος Κύπρου Τόμος Γ΄, Φάκελοι 1-8, Βουλή των Ελλήνων - Βουλή των Αντιπροσώπων με τους οποίους είχε βρεθεί αντιμέτωπος ήδη από την δεκαετία του 1960, όταν υπηρετούσε στην ΚΥΠ επί κυβέρνησης Γεωργίου Παπανδρέου, καθώς και τον Ευάγγελο Αβέρωφ, τον οποίο κατηγόρησε για τις σχέσεις του με βρετανικές υπηρεσίες, την υπογραφή των Συμφωνιών Ζυρίχης - Λονδίνου και την απραξία κατά την τουρκική εισβολή.Βουλή των Ελλήνων: Πόρισμα για τον «Φάκελο της Κύπρου», Τα Νέα, Δευτέρα 11 Μαΐου 1987

Από το Νοέμβριο του 1988 έως τον Ιούλιο του 1989 ο Γιάννης Κουτσογιάννης διετέλεσε υφυπουργός Μεταφορών και Επικοινωνιών στην κυβέρνηση του Ανδρέα Παπανδρέου.

Στις αυτοδιοικητικές εκλογές του 1994 ήταν υποψήφιος νομάρχης Αργολίδας με τη στήριξη του ΠΑΣΟΚ, αλλά ηττήθηκε στο δεύτερο γύρο από το Δημήτριο Σαραβάκο της ΝΔ, καθώς συγκέντρωσε 48,73% έναντι 51,27% του Σαραβάκου.Αποτελέσματα Νομαρχιακών Εκλογών 1994, Υπουργείο Εσωτερικών

Το 1996 του απονεμήθηκε ο βαθμός του αντιστράτηγου.

Πηγές

Κατηγορία:Βουλευτές Αργολίδος
Κατηγορία:Έλληνες υφυπουργοί Μεταφορών και Επικοινωνιών
Κατηγορία:Βουλευτές εκλεγμένοι με το ΠΑΣΟΚ
Κατηγορία:Έλληνες αξιωματικοί του πυροβολικού